Diari Oficial de la Generalitat Valenciana


Sumari del DOGV 4780, del 22-06-2004 (2004/6289)

ORDRE d'11 de juny de 2004, de la Conselleria de Territori i Habitatge, per la qual s'acorda iniciar el procediment d'elaboració i aprovació del Pla d'Ordenació dels Recursos Naturals de les Gorges del Cabriol.
------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4780

Data del DOGV
:   22-06-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/6289


Organisme emissor
:   Conselleria de Territori i Habitatge

Tipus de document
:   Ordre

ORDRE d'11 de juny de 2004, de la Conselleria de Territori i Habitatge, per la qual s'acorda iniciar el procediment d'elaboració i aprovació del Pla d'Ordenació dels Recursos Naturals de les Gorges del Cabriol. [2004/M6289]
  
Les Gorges del Cabriol, localitzades a l'oest de la província de València, són el resultat geomorfològic que el riu amb el mateix nom ha anat llaurant durant segles sobre el massís rocós format per estrats calcaris i dolomítics. Aquests mateixos materials apareixen també en els denominats Cuchillos, però a causa de la seua diferent disposició adquireixen un relleu distint i molt característic.
  
Aquest paratge, que té el riu Cabriol com a eix vertebrador, forma límit natural entre Castella-la Manxa i València. Es tracta d'una zona poc transformada per l'acció de l'home i per la presència d'aigua de gran qualitat, i gràcies a aquestes característiques s'han mantingut ecosistemes amb presència d'espècies de flora i fauna de gran interés biològic. Aquest espai alberga un mosaic d'ecosistemes riparis, penyals i matolls d'alt valor ambiental i rics en espècies singulars, tant animals com vegetals.
  
La presència d'aigua com a recurs natural sempre porta associat l'aprofitament per part de l'home. Al llarg del llit del riu Cabriol, principal afluent del riu Xúquer, es localitzen nombrosos vestigis de l'arquitectura fluvial de diferents èpoques. Entre aquesta arquitectura, que comprén períodes des dels romans fins obres d'enginyeria moderna, cal destacar el pont de Vadocañas, construcció del segle XVI assentat sobre un base romana. Altres infraestructures hidràuliques d'importància en aquest paratge, són la presa de Contreras, i l'abandonada central del Retorno.
  
El conjunt de les Gorges del Cabriol està denominat com a lloc d'interés geològic de la província de València per les seues singularitats geològiques com són les mateixes gorges i Los Cuchillos. El riu llaura un profund barranc sobre les calcàries i dolomies del cretaci superior, i la vall s'eixampla en passar a materials guixencs i detrítics. Aquest barranc, de vessants amb pendents molt pronunciats i farallons verticals de gran altura dóna lloc a un paisatge únic, irrepetible i insubstituïble, i a aquestes característiques han d'afegir-se les considerables sinuositats del traçat del llit. La formació geològica d'enorme singularitat denominada Los Cuchillos, està originada per l'erosió de les parts més blanes de la roca, generant d'aquesta manera una espectacular cresta vertical.
  
Els hàbitats més importants de la zona estan associats a l'ambient fluvial i als penya-segats que els envolten (gorges i agulles) i que són d'alt valor ambiental. La vall del Cabriol és el bosc de ribera millor conservat de les nostres terres, format per boscs de galeries de xops, salzes i tamarius, al costat d'aquests boscs d'especial singularitat creixen canyes, joncs i canyís. Les parets rocoses que envolten el llit del riu estan cobertes d'un dens bosc de pi blanc, amb presència puntual de carrasques (Quercus ilex sup. rotundifolia) i roures valencians (Quercus faginea). El bosc és molt ric en espècies com el romer, llentiscle, arboç, boix, savina turífera, etc.
  
A nivell faunístic aquest enclavament presenta un interés excepcional, amb nombroses espècies catalogades d'interés. Ací s'agrupa la representació més notable de rapaces de tota l'àrea central de la Comunitat Valenciana, entre aquestes destaquen l'àguila de panxa blanca (Hieraetus fasciatus), àguila reial (Aquila chrysaetos).
  
La Llei 11/1994, de 27 de desembre, d'Espais Naturals Protegits de la Comunitat Valenciana, preveu la figura de Pla d'Ordenació dels Recursos Naturals (PORN) com a instrument específic per a l'ordenació d'aquests recursos en el territori de la Comunitat Valenciana, i estableix en els articles 32 a 36 les característiques, l'abast, el contingut i la tramitació d'aquests plans, els quals són aprovats per decret del Govern Valencià.
  
Des del punt de vista ambiental i paisatgístic, com també atenent les potencialitats d'ús social del medi en relació amb l'estudi, l'ensenyança i el gaudi ordenat de la natura, el conjunt geomorfològic de les Gorges i Los Cuchillos, al costat del marge esquerre del riu Cabriol amb els seus contraforts i els seus barrancs, de l'àmbit del PORN, reuneix mèrits objectius indiscutibles per a la futura habilitació en aquest d'una de les figures jurídiques de protecció dels espais naturals previstes en la citada Llei 11/1994.
  
D'acord amb aquest criteri, l'àmbit del PORN coincideix, en aquest emplaçament del marge esquerre del riu Cabriol, amb una part de l'àrea LIC i ZEPA denominades ambdues Gorges del Cabriol, definida per la presència d'hàbitats de flora i fauna d'interés comunitari europeu. Sembla adequat considerar part d'aquest àmbit com a base per a la futura delimitació de l'espai natural protegit a què fa referència el paràgraf anterior.
  
L'àmbit del PORN es completa en la part oriental del municipi de Venta del Moro, coincidint amb la part més agresta del municipi denominada la Sierra del Rubial, deixant fora de l'àmbit la part occidental del municipi formada per una plana de cultius. Aquests sectors es consideren d'interés per una combinació de valors biòtics, geològics, paisatgístics, socioeconòmics i culturals, complementaris dels valors específicament naturalístics associats a la zona LIC / ZEPA i que, en el seu conjunt, són totalment adequats com a objecte de protecció i ordenació per part d'un PORN, entés aquest com a instrument per a la planificació integral dels recursos naturals i culturals del territori rural. Aquestes àrees més externes del PORN, per tant, poden en principi reunir les condicions previstes en l'article 29 de la citada Llei 11/1994 per a les àrees d'esmorteïment d'impactes d'un futur espai natural protegit.
  
L'article 28 de la citada Llei 11/1994 articula un règim de protecció preventiva aplicable als àmbits territorials dels projectes de PORN, amb caràcter cautelar durant el període transitori fins a l'aprovació definitiva d'aquests. Aquest règim habilita l'administració per a adoptar les mesures necessàries, les quals poden incloure la prohibició de determinats actes, la suspensió de l'atorgament de llicències i autoritzacions per a l'execució d'algunes activitats o la suspensió de la tramitació del planejament urbanístic amb incidència sobre els valors naturals. La forma d'aplicació d'aquestes mesures cautelars s'estableix per acord del Govern Valencià.
  
Per tot això, i en exercici de les competències i atribucions conferides per la Constitució, l'Estatut d'Autonomia i el conjunt de la legislació ambiental estatal i autonòmica d'aplicació al cas, correspon iniciar l'expedient d'elaboració i aprovació del Pla d'Ordenació dels Recursos Naturals de les Gorges del Cabriol, i a l'efecte
  
ORDENE
  
Article 1
  
S'acorda iniciar el procediment d'elaboració i aprovació del Pla d'Ordenació dels Recursos Naturals de les Gorges del Cabriol, l'àmbit territorial provisional del qual figura com a annex a la present ordre. Aquest àmbit, amb una extensió de 13.478 hectàrees en terme municipal de Venta del Moro (província de València), és susceptible d'ampliació a termes municipals adjacents si, durant la tramitació del projecte del pla s'adverteix la conveniència de fer-ho.
  
Article 2
  
1. De conformitat amb el que disposa l'article 28 de la Llei 11/1994, de 27 de març, d'Espais Naturals Protegits de la Comunitat Valenciana, dins d'aquest àmbit les administracions competents no podran atorgar autoritzacions, llicències o concessions, que habiliten per a la realització d'actes de transformació de la realitat física i biològica sense que hi haja, amb caràcter previ, informe favorable de la Conselleria de Territori i Habitatge. Aquest informe serà de caràcter preceptiu i vinculant, i haurà de ser emés per l'administració actuant en el termini màxim de 90 dies.
  
2. Les mesures cautelars a què fa referència l'anterior apartat 1, de conformitat així mateix amb el citat article 28 de la Llei 11/1994, tindran una vigència màxima de tres anys i podran ser complementades i especificades, per a un millor compliment dels objectius del pla, mitjançant un acord del Govern Valencià a proposta del conseller de Territori i Habitatge.
  
Article 3
  
Es faculta la Direcció General de Planificació i Ordenació Territorial de la Conselleria de Territori i Habitatge per a realitzar les actuacions tendents a l'elaboració i aprovació del Pla d'Ordenació dels Recursos Naturals de les Gorges del Cabriel, després de la tramitació prèvia de l'oportú expedient d'acord amb el procediment legalment previst.
  
DISPOSICIÓ FINAL
  
La present ordre entrarà en vigor el mateix dia de la publicació en el Diari Oficial de la Generalitat Valenciana.
  
València, 11 de juny de 2004
  
El conseller de Territori i Habitatge,